༄༅།།མཚོ་སྔོན་གྱིས་སྡེ་ཚན་མཉམ་སྒུལ་བྱས་ནས་ཐན་ཞོད་ཀྱི་གནོད་འཚེ་འགོག་པའི་འགོག་སྲུང་འཛིང་རགས་དང་པོ་བརྟན་དུ་བཏང་བ།
ཀྲུང་དབྱང་རླུང་འཕྲིན་དྲ་བ་ཟི་ལིང་ནས་ཟླ་5ཚེས་18ཉིན་གནས་ཚུལ་འབྱོར་གསལ། གསར་འགོད་པར་མཚོ་སྔོན་ཞིང་ཆེན་ཆུ་བེད་ཐིང་ནས་ཤེས་རྟོགས་བྱུང་བར། གཅིག་གཏད་གཅིག་གི་ཆུ་ལོག་འབྲུབ་འགོག་ལས་ཀའི་འབྲེལ་གཏུག་ལམ་ལུགས་བཙུགས་ནས་ཆུ་མཛོད་གློག་ཁང་བདེ་འཇགས་ངང་འབྲུབ་ཆུ་རྒྱས་པའི་དུས་ལས་སྒྲོལ་བ་དང་ཆུ་མཛོད་ཀྱི་ཆུ་གསོག་བཀོད་གཏོང་གོ་རིམ་ལྡན་པའི་ངང་སྤེལ་བར་འགན་ལེན་བྱས་ཏེ་ཕན་གཉེར་གནོད་གཡོལ་གྱིས་བདེ་འཇགས་ངང་འབྲུབ་དུས་དང་ཆུ་ལོག་གི་གནོད་འཚེ་འགོག་ནུས་སྔར་བས་ཆེ་རུ་གཏོང་ཆེད། མཚོ་སྔོན་ཞིང་ཆེན་ཆུ་བེད་ཐིང་འགོག་སྲུང་ཁྲུའུ་དང་མཚོ་སྔོན་ཞིང་ཆེན་གནམ་གཤིས་ཞབས་ཞུ་ལྟེ་གནས་ཀྱིས་འདི་ལོའི་མཚོ་སྔོན་ཞིང་ཆེན་གྱི་ཐན་ཞོད་གནོད་འཚེ་སྔོན་འགོག་དང་ཉུང་གཏོང་གི་གནམ་གཤིས་ཞབས་ཞུའི་འབྲེལ་ཡོད་ལས་དོན་ཡག་པོ་བསྒྲུབ་རྒྱུའི་ཐད་མཉམ་དུ་གྲོས་མོལ་བྱས་པ་རེད།     ཐན་ཞོད་གནོད་འཚེ་འགོག་སྲུང་ལྟ་ཞིབ་ཚད་ལེན་དང་ཆ་འཕྲིན་མཉམ་སྤྱོད་ཀྱི་ལམ་སྲོལ་མུ་མཐུད་འཐུས་སྒོ་ཚང་དུ་གཏོང་བ་དང་ཐན་ཞོད་གནོད་འཚེའི་རྣམ་པ་སྔོན་དཔག་གྲོས་མོལ་བརྡར་གཅོད་དང་ཉེན་བརྡ་སྔོན་གཏོང་གི་ཆ་འཕྲིན་ཡོངས་བསྒྲགས་ལམ་སྲོལ་འཛུགས་པ་དང་འཐུས་སྒོ་ཚང་དུ་གཏོང་རྒྱུར་དམིགས་ཏེ། ད་ཡོད་ཀྱི་ཆུ་ལོག་གནོད་འཚེའི་སྔོན་བརྡ་གཏོང་བའི་ལས་སྟེགས་ལེགས་སུ་བཏང་ནས་གནམ་གཤིས་དང་ཆུ་དཔྱད་ལྟ་ཞིབ་ཚད་ལེན་གྱི་གཞི་གྲངས་དང་དེ་བཞིན་ཐན་ཞོད་དང་ཆར་ཆུ་བབས་པ་སོགས་ཀྱི་ཆ་འཕྲིན་མཉམ་སྤྱོད་ཐད་བགྲོ་གླེང་གཏིང་ཟབ་བྱས་པ་དང་སྦྲགས། གནམ་གཤིས་ཀྱི་བརྒྱུད་རིམ་གལ་ཆེན་གྱི་སྔོན་བརྡ་གཏོང་བ་དང་ཞབས་འདེགས་ཞུ་བ་དང་། ཉེན་ཟོན་ཉེན་བརྡའི་ཆ་འཕྲིན་ཁྱབ་བསྒྲགས་ཀྱི་ཞབས་འདེགས་ཞུ་བ། ལེ་ཏའི་དུས་ཐུང་ཐག་ཉེའི་སྔོན་བརྡ་གཏོང་བའི་ཞབས་འདེགས་ཞུ་བ། ཆུའི་ལས་གྲྭ་བཀོད་གཏོང་བེད་སྤྱོད་བྱེད་པ། དུས་བཀག་ལྟར་གནམ་གཤིས་སྐོར་གྱི་གྲོས་མོལ་བྱེད་པ་བཅས་ཕྱོགས་དྲུག་ཐད་ངོས་འཛིན་གཅིག་མཐུན་ཡང་བྱུང་བ་རེད།